text: To elever fortsat indlagt på Rigshospitalet 
  13 august 2014 kl. 07.11
  To af de elever fra Lagoniskolen der tirsdag kom til skade ved et fysikuheld på Lagoniskolen i Vojens, er fortsat indlagt på Rigshospitalets brandsårsafdeling.
  Et fysikforsøg i en 8. klasse på skolen endte tirsdag formiddag galt. Seks elever blev ved et uheld forbrændt og fik første og andengradsforbrændinger.
  Vicepolitiinspektør Knud Kirsten fra lokalpolitiet i Haderslev oplyser onsdag morgen, at der endnu ikke er overblik over hvad der skete i fysiklokalet.
  Ifølge politiet så er den lærer, der var til stede i fysiklokalet da ulykken skete fortsat meget chokeret. Derfor forventer politiet heller ikke, at det bliver muligt at afhøre læreren i dag.
  Både politiet og Arbejdstilsynet fortsætter i dag deres undersøgelser på skolen.
  